|  |
| --- |
| Корпоративни комуникации |
| А1 България |
| 0882 201 218 |
| http://www.а1.bg |
| http://www.facebook.com/A1Bulgaria |

София,

16.08.2024 г.

**За пета година А1 ще помага за повишаване на дигиталната грамотност на възрастни с програмата „Интернет за всички: 55+“**

* *Инициативата тази година стартира на* ***19 август в Костенец***
* *Възрастни, които имат затруднения с използването на технологиите, могат да се включат в* ***безплатните обучителни сесии***
* ***Компанията разширява обхвата на програмата****, която вече ще се провежда и на открито в различни градове, а лектори ще бъдат експерти от А1*
* *Обявени са първите пет населени места, където ще се проведат курсове*

А1 стартира петото издание на своята програма „Интернет за всички: 55+“ с обучение на открито в град Костенец. Програмата е част от целенасочените усилия на компанията да развива дигиталната грамотност и да помага на хора на различна възраст да се адаптират към съвременния технологичен свят. „Интернет за всички: 55+“ насърчава преодоляването на цифровото разделение между поколенията чрез предоставяне на практични знания и умения, които дават увереност за използването на мобилни телефони и таблети от по-възрастните хора.

Разширената безплатна програма тази година включва и нов формат – за първи път в допълнение на обученията, които традиционно се случват в читалища и библиотеки, обучителни сесии ще се проведат и на открито. Лектори в новия формат на обученията ще бъдат професионалисти от екипа на А1, които ще преведат възрастните хора през осем теми, свързани с технологиите.

„*С напредването на технологиите и навлизането им във всяка сфера на живота все по-малко си даваме сметка, че има хора, за които уменията за работа с мобилни устройства не са даденост. Затова съм много щастлива, че с „Интернет за всички: 55+“ вече сме обучили повече от 5000 души над 55-годишна възраст от създаването на програмата през 2019 година. Успехът на предишните издания ни мотивира да разширим обхвата на инициативата, така че още повече хора в цялата страна да могат да се възползват безплатно от ресурси и подкрепа, които им предоставяме, за да придобият умения, които са важни за настоящата дигитална среда.“* – **коментира** **Илияна Захариева, директор „Корпоративни комуникации“ в А1.**

Жителите и гостите на Костенец, Сапарева баня, Божурище, Драгоман и Сливница ще бъдат сред първите, които ще имат възможност да се включат в обученията на открито. Във всеки град са предвидени по няколко групи, като обученията ще започват съответно в 11:00 ч., 13:00 ч. и 15:00 ч. и всички ще се провеждат пред мобилния магазин на А1. Графикът е както следва:

* Костенец, централен площад, на 19.08 (понеделник)
* Сапарева баня, централен площад, на 20.08 (вторник)
* Божурище, централен площад, на 21.08 (сряда)
* Драгоман, централен площад, на 22.08 (четвъртък)
* Сливница, централен площад пред общината, на 23.08 (петък)

Инициативата с обученията на открито продължава и през месец септември, а останалите дати и градове предстои да бъдат обявени в [сайта на инициативата](https://www.a1.bg/net-for-all).

Продължителността на всяка обучителна сесия е 90 минути, като по време на нея участниците ще изгледат 16 кратки обучителни видеа, създадени на ясен и разбираем език, които покриват най-популярните теми относно работата с мобилни устройства. Видеоуроците ще бъдат допълнени от предоставена на място книжка с насоки и полезни тематични съвети, а представителите на екипа на А1 ще отговарят на всички въпроси на курсистите. Темите включват: използване на мобилни данни и Wi-Fi свързаност, индивидуални настройки и персонализиране на мобилното устройство, намиране на информация чрез онлайн търсачки, създаване на профил и безопасно използване на Facebook, работа с популярни приложения за обмяна на съобщения и провеждане на разговори и други.

Накрая на обучението всеки курсист ще задържи своята книжка и ще има достъп до видео поредицата по всяко време. Участниците ще имат възможност да преминат през тест за проверка на знанията и да се включат в томбола за спечелване на технологични награди от А1.

Програмата „Интернет за всички: 55+“ демонстрира дългосрочните усилия на А1 за насърчаване на цифровото включване и преодоляване на дигиталната пропаст между поколенията. Тя осигурява практична информация и знания за използване на технологиите на възрастни мъже и жени, хора с нисък социално-икономически статус и такива, които живеят в по-малки населени места.

***А1****, част от A1 Group, е водещ доставчик на дигитални услуги и телекомуникационни решения в България. Компанията предоставя мобилни и фиксирани услуги, високоскоростен интернет, интерактивна, цифрова, сателитна и мобилна телевизия, четири собствени спортни канала с марката MAX Sport, платежни услуги, ICT, cloud и IoT бизнес решения. През 2023 г. A1 България отчита приходи от 749,7 млн. евро, а сравнимата EBITDA e 303,7 млн. евро.*

***A1 Group*** *е водещ телекомуникационен доставчик в Централна и Източна Европа с повече от 29 млн. клиенти. A1 Group оперира в седем държави: Австрия, България, Беларус, Хърватия, Словения, Северна Македония и Сърбия, а приходите на Групата за 2023 година възлизат на 5,3 милиарда евро.*

*Портфолиото на A1 Group включва гласова телефония, високоскоростен интернет и мултимедийни услуги, както и решения в областта на високите технологии, преноса на данни, онлайн разплащанията и дигиталните бизнес решения. Групата разполага със стабилен акционер в лицето на América Móvil – един от най-големите телекомуникационни доставчици в света.*